L'orxata artesana i el Patacona Fest protagonistes en FITUR 2024
22 de Gener de 2024

Alboraia Turisme serà present en la pròxima edició de FITUR, la fira turística més important del panorama nacional i internacional. Del 24 al 28 de gener s'oferirà informació a visitants des d'un estand propi situat en l'espai dedicat als municipis de la província de València, dins de l'estand de la Comunitat Valenciana (IFEMA, Pavelló 7). També estaran el dimarts 30 de gener amb el Club de Producte en el Congreso Internacional de Gastronomía Madrid Fusión, promocionant l'orxata artesana.

En FITUR, Alboraia serà protagonista el dijous 25, amb activitats gastronòmiques i amb la seua participació com a municipi premiat en els Premis SICTED a les 12:30h, en els quals Secretaria d'Estat de Turisme reconeix la qualitat de la destinació turística. I en la Plaça Central de la Comunitat Valenciana, a les 17:50h, amb una presentació del destí i del Patacona Fest, festival recentment premiat en els Premis Turisme Comunitat Valenciana.

Orxata artesana i molt més

La promoció gastroturística d'Alboraia es durà a terme mitjançant un tast d'orxata artesanal, a les 15h i un showcooking a les 16h. Com no podia ser d'una altra manera, serà el Club de Producte Alboraia Artesans de l'Orxata amb el Gremi de Horchateros Artesans d'Alboraia, i el cuiner i divulgador Lluís Penyafort, els encarregats de posar en el més alt de FITUR el producte estrela d'Alboraia.

Els objectius de planificació turística en aquesta edició es materialitzaran en reunions professionals amb entitats turístiques públiques i privades i en la participació en fòrums especialitzats en matèries DTI (Destinacions Turístiques Intel·ligents), especialment quant a les noves tecnologies i la sostenibilitat.